ANEXA NR. 1 LA HCL NR. 45/28.06.2023
REGULAMENT 
PRIVIND ACORDAREA VOUCHERELOR  DE  VACANȚĂ PENTRU PERSONALUL PRIN COOPERARE,  ȊN BAZA ACORDULUI DE COOPERARE ȊNCHEIAT ȊNTRE FILIALA JUDEȚEANĂ TIMIŞ A ASOCIAȚIEI COMUNELOR DIN ROMÂNIA ŞI COMUNA LIEBLING, JUDEȚUL TIMIŞ 
Art. 1 Prevederi Generale
(1) În scopul recuperării și întreținerii capacităţii de muncă, de creștere a productivității muncii și de motivare a personalului salariat, angajatorul care ȋncadrează personal prin ȋncheierea unui contract individual de muncă  poate acorda vouchere de vacanţă în valoare de 1.450 lei pentru un salariat, în condiţiile prevăzute de art. 1 alin. (2) din Ordonanța de Urgența a Guvernului nr. 8/2009 privind acordarea voucherelor de vacanță, actualizată, cu modificările și completările ulterioare.

(2) Obiectul Acordului de Cooperare privind organizarea şi exercitarea unor activități ȋn scopul realizării unor atribuții stabilite prin lege autorităților administrației publice locale ȋncheiat ȋntre Filiala Județeană Timiş a Asociației Comunelor din România şi Comuna Liebling, județul Timiş, îl constituie cooperarea dintre părțile semnatare, prin reprezentanții legali ai acestora, pentru organizarea și exercitarea unor activități în scopul realizării unor atribuții stabilite prin lege autorităților administrației publice locale în conformitate cu prevederile legale. Unitatea administrativ-teritorială semnatară a acordului are obligații ȋn legătură cu personalul prin cooperare, respectiv să asigure condițiile necesare pregătirii profesionale a personalului Filialei, la nivelul cerințelor stabilite prin normele metodologice specifice entităților publice şi să  asigure condițiile necesare bunei desfășurări a activității în aceleași condiții ca și pentru angajații din cadrul aparatului de specialitate al primarului comunei ȋn cadrul căreia ȋşi desfăşoară activitatea.

(3) Beneficiarii voucherelor de vacanță sunt personalul prin cooperare conform Acordului de Cooperare ȋncheiat ȋntre Filiala Județeană Timiş a Asociației Comunelor din România şi Comuna Liebling, județul Timiş, la cererea acestora. Sumele reprezentând contravaloarea operațiunilor privind emiterea şi achiziționarea voucherelor de  vacanță pentru personalul de colaborare conform Acordului de Cooperare ȋncheiat ȋntre Filiala Județeană Timiş a Asociației Comunelor din România şi Comuna Liebling, județul Timiş pentru perioada 01.01.2023 – 31.12.2023, vor fi suportate din bugetul local în limita creditelor bugatare aprobate, pe baza facturilor emise de către Filiala  Județeană Timiş a Asociației Comunelor din România.
(4) Voucherele de vacanță se emit doar pe suport electronic fiecărui salariat şi au valabilitate de un an de la data alimentării, conform prevederilor legale ȋn vigoare.
(5) Voucherele de vacanţă pe suport electronic sunt bonuri de valoare emise în format electronic, reglementate exclusiv de prevederile legale ȋn vigoare, fiind destinate exclusiv achiziţionării pachetelor de servicii turistice.

(6) Voucherele de vacanță se acordă personalului prin cooperare care ȋn perioada de referință are calitatea de angajat şi beneficiază de concediu de odihnă, concediu pentru incapacitate temporară de muncă, concediu de maternitate, concediu pentru risc maternal şi concediu pentru ȋngrijire copil bolnav, considerate perioade de activitate prestată conform legislației ȋn vigoare.   

(7) Voucherele de vacanță nu se acordă persoanelor care au contractul individual de muncă/ raportul de serviciu suspendat, pe toată perioada de referință.

(8)  Ȋn cazul salariaților detaşați/transferați de la alte instituții publice, voucherele de vacanță se acordă cu condiția prezentării de către salariat a unei adeverințe din care să rezulte faptul că angajatorul de la care s-a transferat/detaşat nu i-a acordat voucherele de vacanță
(9) Personalul ȋncadrat cu fracțiune de normă beneficiază de valoarea integrală a voucherelor de vacanță
(10) Ȋn cazul cumulului de funcții, voucherele de vacanță pot fi acordate numai de angajatorul unde salariatul are funcția de bază, potrivit legii
(12) Voucherele de vacanță se impozitează conform prevederilor legale in vigoare.
Art. 2  Drepturile și obligațiile salariaților
(1) Salariații care primesc vouchere de vacanță nominale sunt singurele persoane îndreptățite să le utilizeze în România, la unitățile afiliate, în perioada de valabilitate a acestora și în exclusivitate pentru achitarea pachetului de servicii contractat care poate cuprinde servicii de cazare, alimentație publică, transport, tratament balnear, agrement. Conținutul minim al pachetului de servicii turistice conține în mod obligatoriu servicii de cazare.

(2) Beneficiarul poate utiliza voucherele de vacanță pe baza actului de identitate şi are obligația de a nu instrăina voucherul către alte persoane
(3) Salariații beneficiari au dreptul să își aleagă unitatea afiliată pentru achiziționarea serviciilor turistice.

(4) Salariații beneficiari de vouchere de vacanță sunt direct răspunzători pentru păstrarea și utilizarea voucherelor de vacanță.
(5) Furtul sau pierderea voucherelor de vacanță va fi anunțată în scris prin declarație pe proprie răspundere în vederea recuperării contravalorii acestora de la unitatea emitentă.

(6) Se interzice salariaților, beneficiari de  vouchere de vacanță, următoarele:
a) utilizarea voucherelor de vacanță pentru achiziționarea altor servicii decât cele prevăzute de lege
b) primirea unui rest de bani la voucherele de vacanţă, în cazul în care suma corespunzătoare solicitată este mai mică decât valoarea nominală a acestora;

c) comercializarea voucherelor de vacanţă în schimbul unor sume de bani şi/sau al altor bunuri şi/sau servicii. 

(7) Salariatul are obligaţia să restituie voucherele de vacanţă acordate şi neutilizate la sfârșitul perioadei de valabilitate, la data stabilită, sau la data încetării raportului de muncă/serviciu, cu recalcularea impozitului cuvenit, în luna următoare restituirii. Beneficiarul are obligața de a restitui angajatorului cardul, iar acesta la rândul lui ȋl va restitui emitentului.
(8) În cazul nerespectării obligației de restituire, repararea pagubelor se va realiza conform prevederilor legale în vigoare, aplicabile funcției publice și contractuale.
(9) Utilizarea de către beneficiari a voucherelor de vacanță pentru achiziționarea altor servicii decât cele prevăzute la art. 23 din HG nr. 215/2009 constituie contravenție, dacă nu a fost săvârşită ȋn astfel de condiții ȋncât să fie considerată potrivit legii penale – infracțiune, şi se sancționează conform legilor ȋn vigoare. 
Art. 3 Modul de acordare
(1) Compartimentul  Resurse Umane ȋntocmeşte referatul de necesitate care va cuprinde numărul de persoane care au dreptul la voucherele de vacanță
(2) Compartimentul Achiziții publice ȋntocmeşte contractual pentru achiziționarea voucherelor de vacanță, cu respectarea prevederilor art. 4 din HG nr. 215/2009 pentru aprobarea Normelor metodologice privind acordarea voucherelor de vacanță
(3) Contractul cuprinde contravaloarea nominală a voucherelor de vacanță şi costul suportului electronic reprezentând voucherele de vacanță. Contractul se semnează de persoanele autorizate a semna angajamentele legale ȋn instituție şi se supune obligatoriu vizei de control financiar preventive propriu ȋnainte de a fi aprobat de către Primarul Comunei Liebling.
(4) Contractul pentru achiziţionarea voucherelor de vacanţă, încheiat între angajator şi unităţile emitente, va cuprinde următoarele clauze:

a)necesarul estimat anual de vouchere de vacanţă;

b)costul imprimatului reprezentând voucherul de vacanţă pe suport hârtie, respectiv costul suportului electronic sau al înlocuirii acestuia, precum şi costul emiterii voucherului de vacanţă pe suport hârtie ori electronic, după caz;

c)informaţii cu privire la unităţile afiliate la care beneficiarii pot folosi voucherele de vacanţă;

d)condiţiile privind responsabilităţile părţilor şi rezilierea contractului;

e)modul de administrare şi utilizare a voucherelor de vacanţă pe suport electronic, inclusiv modul în care beneficiarul poate să consulte soldul disponibil la un moment dat pe suportul electronic, procedura de înlocuire sau blocare a voucherelor de vacanţă pe suport electronic în caz de furt ori pierdere, costurile înlocuirii;

f)obligaţia angajatorilor de a colecta de la salariaţii lor şi de a transfera către unităţile emitente toate datele personale şi informaţiile referitoare la salariaţi care sunt necesare pentru emiterea, utilizarea, procesarea şi decontarea tranzacţiilor cu vouchere de vacanţă, în condiţiile Legii nr. 677/2001 pentru protecţia persoanelor cu privire la prelucrarea datelor cu caracter personal şi libera circulaţie a acestor date, cu modificările şi completările ulterioare;

g)obligaţia unităţilor emitente de a păstra în condiţii de siguranţă datele primite de la angajatori şi de a nu le utiliza în alte scopuri decât cel pentru care au fost primite;

h)obligaţia angajatorilor de a instrui salariaţii să nu vândă şi să folosească voucherele de vacanţă doar cu scopul de a achiziţiona serviciile prevăzute la art. 23, de la unităţile afiliate;

i)alte clauze considerate necesare de către părţi.

Art. 4 Evidența și plata voucherelor de vacanță
(1) Sumele reprezentând costul imprimatului voucherului de vacanță, precum şi costul emiterii voucherului de vacanță se suportă de la alineatul << Cheltuieli materiale şi servicii>>, articolul bugetar <<alte cheltuieli 203030>> pe baza facturilor emise de către Filiala  Județeană Timiş a Asociației Comunelor din România.
(2) Angajatorii au obligația de a organiza o evidență proprie, potrivit formularelor prevăzute ca model ȋn anexele nr. 2, 4 şi 6 din HG nr. 215/2009 pentru voucherele de vacanță pe suport electronic

(3) Compartimentul Resurse Umane din cadrul instituţiei Primăria Comunei Liebling va ȋntocmi lista persoanelor care au calitatea de personal prin cooperare. Această listă va conține numărul curent, numele și prenumele beneficiarilor de vouchere de vacanță, codul numeric personal al fiecărui beneficiar si compartimentele de care apartin.
(4) În vederea efectuării comenzii acestora, lista transmisă către Compartimentul Administrativ din cadrul Filialei Județeane Timiş a Asociației Comunelor din România 
(5) Ȋnregistrarea ȋn contabilitate a operațiunilor privind emiterea, achiziționarea şi utilizarea voucherelor de vacanță se face cu respectarea prevederilor Legii contabilității nr. 82/1991, republicată şi actualizată
(6) Ȋn cadrul instituției se stabileşte o dată de acordare a voucherelor de vacanță, de comun acord cu organizațiile sindicale legal constiuite, care va fi comunicată salariaților. Voucherele de vacanță pe suport electronic nu pot fi distribuite angajaților din instituție dacă până la data stabilită pentru distribuire nu s-a achitat integral contravaloarea nominală a voucherelor de vacanță pe suport electronic achiziționate, inclusiv costurile legate de emiterea voucherelor de vacanță pe suport electronic.
Art.5  Dispozitii finale
(1) Anexele  1.1, 1.2 si 1.3 fac parte integranta din prezentul regulament
(2) Prezentul Regualament se aduce la cunoştința salariatilor prin afisare
(3) Prelucrarea datelor cu caracter personal de către angajator, unități emitente, entități procesatoare şi alte organizații specializate se realizaează cu respectarea prevederilor legale ȋn vigoare referitoare la protecția persoanelor cu privire la prelucrarea datelor cu caracter personal şi libera circulatie a acestor date.

